พบผู้ป่วยโรคฝีดาษวานร 2 ราย จังหวัดภูเก็ต ติดกันจากการสัมผัสแนบชิด
สำนักงานป้องกันควบคุมโรคที่ 11 นครศรีธรรมราช รายงานตรวจพบผู้ป่วยโรคฝีดาษวานร 2 ราย ที่จังหวัดภูเก็ต ถือเป็นผู้ป่วยยืนยัน รายที่ 9 และรายที่ 10 ในประเทศไทย จากประวัติพบว่ามีความสัมพันธ์ใกล้ชิดกัน โดยผู้ป่วยยืนยันรายที่ 9 เป็นหญิงไทย อายุ 37 ปี อาชีพพนักงานบริการ เริ่มป่วยตั้งแต่วันที่ 16 กันยายน 2565 มีไข้ เจ็บคอ ปวดเมื่อยตัว วันที่ 17 กันยายน 2565 ผู้ป่วยซื้อยารับประทานเองและในวันเดียวกันได้มีสัมผัสใกล้ชิดกับชายชาวเยอรมัน อายุ 54 ปี ต่อมา เริ่มมีผื่น ตุ่มหลายประเภท ผู้ป่วยยืนยันรายที่ 9 เข้ารับการรักษาที่โรงพยาบาลแห่งหนึ่งใน จังหวัดภูเก็ต แพทย์ซักประวัติได้ข้อมูลว่าไม่ได้สัมผัสผู้ป่วยที่มีผื่น หรือตุ่มที่ผิวหนัง และไม่ได้เดินทางไปต่างประเทศ ในช่วง 21 วัน ก่อนป่วย แต่มีประวัติสัมผัสใกล้ชิดชาวต่างชาติ แพทย์สงสัยเป็นโรคฝีดาษวานร จึงส่งตัวอย่างตรวจทางห้องปฏิบัติการเพื่อตรวจหาเชื้อ ผลตรวจ PCR พบเชื้อ Monkeypox virus กรมควบคุมโรค จึงส่งทีมปฏิบัติการสอบสวนโรคจากกองระบาดวิทยา และสำนักงานป้องกันควบคุมโรคที่ 11 นครศรีธรรมราช ร่วมกับสำนักงานสาธารณสุขจังหวัดภูเก็ต และโรงพยาบาลในพื้นที่ดำเนินการสอบสวนโรคตั้งแต่วันที่ 27–30 กันยายน 2565 ค้นหาผู้สัมผัสเสี่ยงสูง จนพบชายชาวเยอรมนี เป็นผู้ป่วยยืนยันรายที่ 10 จากผลการตรวจ PCR ข้อมูลการสอบสวนพบติดเชื้อผ่านการสัมผัสใกล้ชิด จึงแนะนำประชาชนหลีกเลี่ยงการสัมผัสใกล้ชิดกับคนที่ไม่รู้จัก หรือผู้ที่มีไข้ ผื่น ตุ่มน้ำ ตุ่มหนองบริเวณร่างกาย หลีกเลี่ยงการสัมผัสสารคัดหลั่งจากร่างกายผู้อื่น ไม่ใช้ของใช้ส่วนตัวร่วมกัน สวมหน้ากากอนามัยขณะอยู่ใกล้ชิดผู้อื่น ล้างมือบ่อยๆ รับประทานอาหารปรุงสุกสะอาดและไม่สัมผัสสัตว์ป่วย การเฝ้าระวังผู้ป่วยสงสัยโรคฝีดาษวานร ในประเทศไทย ยังคงดำเนินการเข้มข้นต่อเนื่องทั้งในสถานพยาบาล คลินิกนิรนาม คลินิกโรคติดต่อทางเพศสัมพันธ์ คลินิกโรคผิวหนังและโรงพยาบาล ด่านควบคุมโรคติดต่อระหว่างประเทศ รวมทั้งการเฝ้าระวังเชิงรุกในสถานที่เสี่ยง เพื่อค้นหาผู้ป่วยเพิ่มเติมและเตรียมความพร้อมของห้องปฏิบัติการเพื่อให้การตรวจวินิจฉัยทำได้รวดเร็วขึ้น และโรงพยาบาลทั้งภาครัฐและเอกชนมีศักยภาพในการรักษาโรคนี้ได้ หากท่านใดเคยมีกิจกรรมที่มีความเสี่ยงต่อการติดเชื้อ สัมผัสใกล้ชิด หรือสัมผัสแนบชิดกับผู้ที่มีอาการป่วยเข้าข่ายโรคฝีดาษวานร เช่น มีผื่น ตุ่มนูน ตุ่มน้ำใส ตุ่มหนอง ตุ่มตกสะเก็ดตามลำตัว ร่วมกับ มีไข้ เจ็บคอ ปวดหัว ปวดกล้ามเนื้อ ต่อมน้ำเหลืองโต สามารถติดต่อสถานพยาบาลใกล้บ้านเพื่อรับการตรวจหาเชื้อและวินิจฉัยโรค สอบถามข้อมูลเพิ่มเติมได้ที่ สายด่วน กรมควบคุมโรค โทร 1422